Ašinieku purvs
Ašinieku purvs, arī Ašenieku purvs, Ašinīku pūrs ir augstais purvs Preiļu novada Upmalas pagastā. Izvietojies pagasta ziemeļaustrumos pie Līvānu novada robežas. Purvs veidojies nepietiekamas noteces dēļ pārpurvojoties ūdensšķirtnei starp Feimanku un Dubnu, tai regulāri pārplūstot. Notece uz Feimanku ziemeļos un pa Deukļupi uz Dubnu dienvidos. Purva lielākajā daļā 1977. gadā izveidots dzērvenāju liegums 1577 ha platībā kā nozīmīga augsto purvu, vairāku ligzdojošu putnu sugu un retu bezmugurkaulnieku sugu aizsardzības teritorija. Natura 2000 teritorija. Lieguma teritorijā no aizsargājamām putnu sugām sastopamas mazais ērglis, bezdelīgu piekūns, rubenis, mežirbe, dzērve, dzeltenais tārtiņš, lietuvainis, kuitala, purva tilbīte u.c., no bezmugurkaulniekiem: apšu zaigraibenis, apšu raibenis, spilgtā purvuspāre.